लोकसभा चुनाव में BJP के खिलाफ लड़ा था यह सबसे अमीर कैंडिडेट, रिजल्ट आया तो...  
लोकसभा चुनाव में सबसे अमीर कैंडिडेट थे रमेश कुमार शर्मा
बिहार की पाटलीपुत्र सीट से लड़े थे चुनाव
इस चुनाव में वो अपनी जमानत जब्त करा बैठे
बता दें कि पाटलिपुत्र लोकसभा सीट से 26 प्रत्याशी चुनावी मैदान में थे. जिनमें रमेश कुमार शर्मा (Ramesh Kumar Sharma) चौथे स्थान पर रहे. वो कुल मतों का केवल 0.14 प्रतिशत हिस्सा प्राप्त कर सके. भारतीय जनता पार्टी (BJP) के राम कृपाल यादव ने 5 लाख (47.28 प्रतिशत) मतों के साथ सीट जीती. बिहार के पूर्व मुख्यमंत्री लालू प्रसाद की बेटी राष्ट्रीय जनता दल की मीसा भारती 4.7 लाख (43.63 प्रतिशत) मतों के साथ दूसरे स्थान पर रहीं.
रमेश कुमार शर्मा (Ramesh Kumar Sharma) ने  लोकसभा  चुनाव 2019 (Lok Sabha Election 2019) से पहले कहा था कि वह प्रधानमंत्री नरेद्र मोदी (PM Narendra Modi) के झूठे वादों के खिलाफ चुनाव लड़ रहे हैं. चार्टर्ड इंजीनियर डिग्री धारक रमेश कुमार शर्मा के पास नौ वाहन हैं. इनमें फॉक्सवैगन जेट्टा, होंडा सिटी और ओप्टा शेवरले शामिल हैं. यह जानकारी उन्होंने अपने हफलनामे में दी थी. शर्मा ने अपनी कुल संपत्ति 11,07,58,33,190 रुपये घोषित की है, जिसमें 7,08,33,190 चल संपत्ति है.
रमेश कुमार शर्मा (Ramesh Kumar Sharma) ने आईएएनएस से कहा था, "नोटबंदी करके मोदी ने लोगों के पास से पैसे निकाल लिए. चारों तरफ अपराध हो रहे हैं और वे देश को लूट रहे हैं. मैं यह चुनाव जुमलेबाज मोदी के खिलाफ लड़ रहा हूं." शर्मा अपनी जीत के प्रति 100 फीसदी आश्वस्त थे. उनका कहना था कि अमित शाह भी चुनाव मैदान में आ जाएं तो भी वही जीतेंगे.